chinderlager    es isch scho e langi zit här, sider dass me z letschte mau öppis hett chönne läse vo üs. es git üs aber no. mir hei grad e sehr intensivi zyt hinger üs. es paar sehr cooli wuche mit zitewiis bis zu 120 chind wo top motiviert si z gschtaute u z leite isch öppis sehr cools gsi. mir hei es indianer lager gmacht, am meer zäutlet, kayaklet, klätteret u ganz viu angeri  cooli sache gmacht. d chind hei vou isatz gä u si vo jedem programmpunkt begeischteret gsi. für si isch eifach aus no so nöi u spezieu gsi, das hett sehr gfägt. mir hei o einisch meh wider chönne gseh, dass dr thäi humor eifach ganz angers isch aus üse, d thais liebes sech gägesitig z zwinge pinlechi tänzli vorzfüehre u a däm chö si de o jede tag wider vo nöiem fröid ha.  so isch zyt eifach vou schnäu düre gange u sehr usgfüllt gsi. nach de chinderlager isches grad schlag uf schlag witer gange. moni u  stefan si cho, kusi u daniela si gange. es nöis team, nöi leitigsstrukture u idee hei e rächte wächsu i üse autag bracht. di beide nöie schlö sech sehr guet u gäbe sich viu müeh, es fägt sehr mit ihne zäme z arbeite.  scho gli nach em chinderlager si oscho di erschte gescht wider itrudlet. mir hei es paar abwächsligsrichi täg mit päscu u er aeu dörfe verbringe.  mittlerwile isch dr summer hie verbi u d rägezit hett agfange. es isch immer no jede tag schön u heiss, aber am abe gits meischtens es  heftigs gwitter. d natur isch jetz wider krass üppig u grüen, isch erstunlich wie schnäu aus wieder hett afa blüehe u grün wärde.